KOMISIJOS REGLAMENTAS (EEB) Nr. 1922/85
1985 m. liepos 11 d.
septintą kartą iš dalies keičiantis Reglamentą (EEB) Nr. 2960/77 dėl išsamių intervencinių agentūrų laikomo alyvuogių aliejaus pardavimo taisyklių
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo([1]) su paskutiniais pakeitimais, padarytais Reglamentu (EEB) Nr. 231/85([2]), ypač į jo 12 straipsnio 4 dalį,
kadangi Komisijos reglamento (EEB) Nr. 2960/77([3]) su paskutiniais pakeitimais, padarytais Reglamentu (EEB) Nr. 2041/83([4]), 11 straipsnis nustato, kad aliejų lampante ir maišyto alyvų išspaudų aliejaus pardavimo kaina tikslinama, jei rūgštingumo laipsnis neatitinka to rūgštingumo laipsnio, kuriam buvo nustatyta mažiausia kaina; kadangi turėtų būti numatyta, kad laikinoji pardavimo kainos suma gali būti tikslinama ją nustatant, remiantis nustatytu rūgštingumo laipsniu; kadangi dėl to minėto reglamento 12 straipsnio 1 dalis, kurioje yra nustatytos laikinosios pardavimo kainos sumos apskaičiavimo taisyklės, turėtų būti iš dalies pakeista;
kadangi šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2960/77 12 straipsnio 1 dalis pakeičiama taip:
"1. Prieš atsiimdamas aliejų, pirkėjas privalo sumokėti intervencinei agentūrai laikinąją pirkimo kainos sumą.
Laikinoji pirkimo kainos suma apskaičiuojama nurodytą partijoje kiekį padauginus iš siūlomos kainos už partiją. Parduodant aliejų lampante ir maišytą alyvų išspaudų aliejų ši kaina tikslinama pagal taisykles, nustatytas 11 straipsnio 2 dalyje, remiantis toje dalyje minėta rūgštingumo analize."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. liepos 11 d.